钦定古今图书集成/方舆汇编/职方典/第1455卷 > 《回云南牒》唐·高骈
## 钦定古今图书集成/方舆汇编/职方典/第1455卷 > 《回云南牒》唐·高骈

“我大唐圣皇帝德配二仪，光齐两曜，仁霑动植，圣役
神龙。煦万国若青天，养兆民同赤子。东邻若水，西届
流沙，北通阴山，南抵铜柱，莫不贡琛而纳賮，航海而
梯山，请混《车书》，愿为臣妾。”是知卑微萤耀，不敢并于
太阳；龌龊蹄涔，焉能踵于神骥？且自九彝八狄，七戎、
六蛮，虽居要荒，尽遵中国。纵外彝骄促，岂中国等伦。
且以蠓蜹之飞腾，不离沟渎；追鸾凤之羽翼，拟接熛
霄。云南。顷者求合六诏，并为一藩，与开道途，得接卭
蜀。赐书习读，降使交欢，礼待情深，招延意厚，传周公
之《礼》《乐》，习孔子之《诗》书。片言既知，大恩合报。忽穷兵
再犯朗宁，重陷交趾，两俘卭蜀，一劫黔巫，城池皆为
灰烬，士庶尽为幽冤。转恣胸襟，罔知悛革。吞越巂之
旧地，围相如之故城，凌犯不休，贪残转甚。昔交趾都
护，不闲理兵；朗宁元戎，未解诛寇。受以侵欺，容其残
暴。某比者亲征海裔，克复龙编，驾三千之师，剿十万
之寇。南定县全军陷没，如干镇匹马不回。罗和一空，
嘉宁俱尽。赞卫段酋迁斩首，骑将麻光亮亡躯。李善
龙面缚军前，张诠生擒阵上。沉白衣殁命之众，如赤
日消冰；杀朱弩佉苴之军，若红炉焰雪。诺眉就戮，思
缙自裁。董译龙之恓惶，范眤些之窘沮。江桥则尽底
焚烧，采筏则从头覆没，波封瓦解。扶耶大隳，容易诛
锄。若高厚之纵燎，等闲扑灭，如顺坂之走丸。收复城
池，扫殄妖孽，仗睿谋之果断，资神术而追擒。掩韩信
灭赵“之功，吞乐毅定齐之策，其于胜负，诏国同知。昨
日来镇西川，移从汶水，仗节单车，大开城门，放出人
物，固无疑阻，直拟诛锄。前诏王遣张栋成等扬言和
好，身才入境，兵已继来，侵欺大国，荧惑元戎。戮仆之
仪，须依古典，已军令处置。”诏前后俘获约十万人，今
独送杜骧妻，言是没落。杜骧守职，本在南安，城陷驱
行，故非没落星霜半代，桎梏几年。李氏偷生，空令返
国；杜骧蚤殁，不得还乡。今则训练蕃兵，指挥汉将，铁
衣十万，甲马五千，邕交合从，黔蜀齐进。昔时汉相，有
七擒七纵之功，今日唐臣，蕴百战百胜之术。勋名须
立，国史永书。且杜骧官衔，李瑶门地，不是亲近，但王
室疏宗，天枝远派而已。李氏并诏国木夹并差人押
令进送朝廷。是故牒